Morten Kabell
Morten Kabell er en tidligere dansk politiker fra Enhedslisten, teknik- og miljøborgmester i Københavns Kommune fra 2014 til 2017.
Morten Kabell har læst jura og historie samt gået på læreruddannelsen, men uden at fuldføre nogen af uddannelserne. Han har været aktiv i solidaritetsarbejde forskellige steder i verden og i foreningsarbejde; bl.a. var han i 1997 med til at stifte foreningen BLUS – bøsse/lesbiske universitetsstuderende i København.
Kabell blev aktiv i Enhedslisten i 1995; inden da havde han været medlem af Socialistisk Folkepartis Ungdom. Ved kommunalvalget i 1997 valgt til Københavns Borgerrepræsentation, hvor han dermed blev medlem fra 1998 og sad indtil 2001. Ved kommunalvalget i 2005 blev han valgt ind igen, og i 2006 blev han organisationssekretær i partiets københavnske afdeling.
I forbindelse med kommunalvalget 2013 gik Kabell bl.a. til valg på at fjerne unødvendige biler i hovedstaden, og i 2014 blev han udnævnt til teknik- og miljøborgmester. I sin borgmesterperiode arbejdede Kabell bl.a. for lettere vilkår for cyklismen og for mere udendørsservering i København.
I begyndelsen af Kabells periode som borgmester vedtog Teknik- og Miljøudvalget i kommunen den 7. april 2014, at en nyrenoveret plads ved Københavns Rådhus på den anden side af Vester Voldgade fra den 1. juli skulle opkaldes Regnbuepladsen som en markering af LGBT-rettigheder. Allerede fredag den 9. maj, dagen inden finalen Eurovision Song Contest blev afholdt i København, udnævnte Kabell imidlertid pladsen til Regnbuepladsen ved et velbesøgt offentlig fejring. Han støttede herefter aktivt, at der permanent blev opsat et regnbueflag på pladsen. Dette blev vedtaget i borgerrepræsentationen i december 2016, og i april 2017 nåede kommunen til enighed med Copenhagen Pride om en fælles finansiering.
Kabell beholdt kun sin borgmesterpost til december 2017 på grund af Enhedslistens rotationsprincip. På borgmesterposten blev han afløst af Ninna Hedeager Olsen (f. 1980), ligeledes fra Enhedslisten.
Det medførte en del omtale, at Kabell i forbindelse med afgangen modtog et eftervederlag på 501.896 kr., og bl.a. måtte han modtage kritik fra sit eget parti. Selv fastholdt han, at han blot havde fulgt partiets egne regler og anvisninger, ifølge hvilke Enhedslisten i øvrigt modtog 131.000 kr. af det omtalte beløb i partiskat. Sagen medførte, at partiet på sit efterfølgende årsmøde i april 2018 strammede de interne skatteregler for eftervederlag.
Efter sin afgang som borgmester forlod Kabell politik og tiltrådte i stedet den 1. januar 2018 som driftschef for virksomheden Copenhagenize Design Co., der yder rådgiver om byplanlægning med særligt henblik på cyklisme. Firmaet havde i 2015, mens Kabell var borgmester, kåret København til verdens mest cykelvenlige by.
Hvervet som driftschef bestred Kabell indtil 2020, hvor han blev generalsekretær for Det Europæiske Cyklistforbund (European Cyclists' Federation, ECF). 2022-2023 var han ansat som seniorrådgiver hos public affairs-rådgivningsfirmaet Rud Pedersen.